[pic] | KUMMISSJONI TAL-KOMUNITAJIET EWROPEJ | Brussel 19.12.2007 KUMM(2007) 817 finali 2005/0283 (COD) Proposta riveduta għal DIRETTIVA TAL-PARLAMENT EWROPEW U TAL-KUNSILL dwar vetturi għat-trasport tat-triq li huma effiċjenti fl-użu ta’ l-enerġija u li ma jniġġsux (preżentata mill-Kummissjoni) MEMORANDUM TA’ SPJEGAZZJONI 1. KUNTEST TAL-PROPOSTA - Ir-raġunijiet għall-proposta u l-għanijiet tagħha Il- White Paper ta’ l-2001 tal-Kummissjoni dwar il-politika Ewropea tat-trasport għall-2010, [KUMM(2001) 370: "Politika Ewropea tat-trasport għall-2010: il-waqt li niddeċiedu] [ traduzzjoni mhux uffiċjali ] indikat il-ħtieġa ta’ aktar miżuri kontra l-emissjonijiet ikkawżati mit-trasport u ddikjarat li l-Kummissjoni tinkoraġġixxi l-iżvilupp ta’ suq għal “vetturi li ma jniggsux”. L-analiżi ta' nofs it-terminu ta' żmien tal- White Paper [KUMM(2006) 314: “Inżommu lill-Ewropa miexja – Mobbiltà sostenibbli għall-kontinent tagħna”] ħabbret li l-UE se tistimola l-innovazzjoni li ma tagħmilx ħsara lill-ambjent, fost l-oħrajn, permezz ta’ normi Euro suċċessivi u permezz tal-promozzjoni ta’ vetturi li ma jniġġsux abbażi tax-xiri pubbliku. Il- Green Paper dwar l-effiċjenza fl-użu ta’ l-enerġija, [KUMM(2005) 265: “Effiċjenza fl-Użu ta’ l-Enerġija jew Li Jsir Aktar B’Inqas”] tipproponi azzjonijiet konkreti, bħax-xiri pubbliku ta’ vetturi li huma aktar effiċjenti fl-użu ta’ l-enerġija u li jniġġsu anqas, ħalli jinħoloq suq għal dawn it-tip ta’ vetturi. Il-Pjan ta’ Azzjoni segwenti [KUMM(2006) 545: “Pjan ta' Azzjoni għall-Effiċjenza fl-użu ta’ l-Enerġija: Inwettqu l-Potenzjal”] [ traduzzjoni mhux uffiċjali ] ikkonferma li l-Kummissjoni se tkompli tipprova tiżviluppa, permezz tax-xiri pubbliku, swieq għal vetturi li jniġġsu inqas u li jkunu aktar sikuri, intelliġenti u effiċjenti fl-użu ta’ l-enerġija. Jeżisti potenzjal konsiderevoli għat-tnaqqis mill-konsum ta’ l-enerġija u mill-emissjonijiet ta’ CO2 u sustanzi li jniġġsu. Madankollu, l-introduzzjoni wiesgħa fis-suq ta’ teknoloġiji bi prestazzjoni aqwa spiss tiġi mxekkla minn prezz inizjali għoli, b’konsegwenza li t-talba min-naħa tal-konsumatur ma tkunx kbira biżżejjed. Barra minn hekk, il-manifatturi x’aktarx li ma jipproduċux linji ta’ vetturi speċjali sempliċement bħala rispons għal inċentivi lokali jew nazzjonali biss, liema inċentivi jkollhom l-għan li tittejjeb l-effiċjenza fl-użu ta' l-enerġija u jitnaqqsu l-emissjonijiet li jniġġsu. Għaldaqstant, tenħtieġ azzjoni fil-livell Komunitarju sabiex tinkoraġġixxi li jsiru l-investimenti meħtieġa għall-manifattura ta’ vetturi aktar effiċjenti fl-użu ta’ l-enerġija u li jniġġsu inqas. Iż-żieda konsegwenti fit-talba għal dawn il-vetturi għandha toħloq swieq kbar biżżejjed u l-ekonomiji fil-kobor meħtieġa biex il-produzzjoni industrijali tikber għal-linji kbar. L-għan ta’ din il-proposta huwa li tippromwovi l-introduzzjoni fis-suq ta’ vetturi effiċjenti fl-użu ta’ l-enerġija u li ma jniġġsux, u b’hekk tikkontribwixxi għall-effiċjenza ta’ l-użu ta’ l-enerġija fit-trasport permezz tat-tnaqqis mill-konsum ta’ fjuwil, għall-protezzjoni tal-klima permezz tat-tnaqqis fl-emissjonijiet ta’ CO2 u għal titjib fil-kwalità ta’ l-arja permezz tat-tnaqqis mill-emissjonijiet li jniġġsu. Dan huwa partikolarment rilevanti għal dawk l-agglomerazzjonijiet u żoni li jsibuha iebsa biex jissodisfaw ir-rekwiżiti tad-Direttiva dwar il-Kwalità ta’ l-Arja (id-Direttiva 96/62/KE dwar il-kwalità ta’ l-arja u d-Direttiva 1999/30/KE dwar il-valuri ta’ limitu ta’ sustanzi li jniġġsu l-arja [ traduzzjoni mhux uffiċjali ]). Fil-21 ta’ Diċembru 2005, il-Kummissjoni kienet ressqet proposta għal direttiva dwar il-promozzjoni, permezz tax-xiri pubbliku, ta’ vetturi li ma jniġġsux [KUMM(2005) 634]. Il-proposta kienet tiffoka fuq vetturi tqal u kienet teħtieġ li ċertu kwota (25%) mix-xiri ta’ dawn il-vetturi tmur għas-servizz tat-trasport pubbliku b’konformità ma’ l-istandard EEV ( Enhanced Environmentally friendly Vehicle ) tal-leġiżlazzjoni Komunitarja dwar l-emissjonijiet li jniġġsu. Il-Kunsill u l-Parlament Ewropew, fl-Ewwel Qari, appoġġaw l-għanijiet, iżda pproponew approċċ usa’, kemm għall-varjetà tal-vetturi koperti kif ukoll għall-għanijiet, li għandhom jinkludu t-titjib ta’ l-effiċjenza fl-użu ta' l-enerġija u t-tnaqqis mill-emissjonijiet ta’ CO2, flimkien mat-tnaqqis mill-emissjonijiet li jniġġsu. Fil-21 ta’ Ġunju 2006, il-Kumitat tal-Parlament Ewropew għall-Ambjent, is-Saħħa Pubblika u s-Sigurtà ta’ l-Ikel (ENVI) adotta riżoluzzjoni leġiżlattiva, li biha rrevoka l-proposta tal-Kummissjoni. Fil-laqgħa tiegħu tat-8 u d-9 ta’ Marzu 2007, il-Kunsill Ewropew enfasizza li l-UE għandha impenn li tittrasforma l-Ewropa f’ekonomija li tkun effiċjenti ħafna fl-użu ta’ l-enerġija tagħha u tipproduċi emissjonijiet tal-gass b’effett tas-serra baxxi. Fil-Komunikazzjoni tagħha dwar l-istrateġija l-ġdida tal-Komunità f’dan il-qasam [KUMM(2007) 19], il-Kummissjoni ħabbret miżuri leġiżlattivi addizzjonali dwar it-tnaqqis mill-emissjonijiet ta’ CO2 mill-karozzi. Il-promozzjoni ta’ xiri pubbliku ta’ vetturi effiċjenti fl-użu ta’ l-enerġija tista’ tgħin biex dawn l-għanijiet jintlaħqu. Għalhekk, il-Kummissjoni ħabbret proposta riveduta dwar kuntratti ta’ xiri pubbliku li jirrispettaw l-ambjent, ta’ vetturi għat-trasport tat-triq fil- Green Paper dwar it-Trasport Urban [KUMM(2007) 551: “Lejn kultura ġdida għall-mobbiltà urbana”]. Din il- Green Paper tipproponi li “approċċ possibbli jista' jkun li bħala kriterji ta’ l-għoti jiġu stabbiliti, minbarra l-prezz tal-vettura, l-internalizzazzjoni ta’ l-ispejjeż esterni billi jintużaw l-ispejjeż tal-vetturi tul ħajjithom fuq il-konsum ta' l-enerġija, l-emissjonijiet ta’ CO2, u emissjonijiet ta' sustanzi li jniġġsu marbuta mat-tħaddim tal-vetturi. Barra minn hekk, ix-xiri pubbliku jista’ jagħti preferenza għall-istandards Euro ġodda. B’hekk, l-użu aktar bikri ta’ vetturi li ma jniġġsux jista’ jtejjeb il-kwalità ta’ l-arja fiż-żoni urbani.” Il- Green Paper dwar it-Trasport Urban tinnota wkoll l-appoġġ tal-partijiet interessati matul il-konsultazzjoni pubblika għal appoġġ għad-dħul fis-suq, permezz ta’ kuntratti ta’ xiri pubbliku li jirrispettaw l-ambjent, ta’ vetturi effiċjenti fl-użu ta’ l-enerġija u li ma jniġġsux. B’dan l-approċċ propost jista’ jinkiseb vantaġġ ekonomiku nett konsiderevoli għall-operaturi tal-vetturi u għas-soċjetà. Għaż-żmien fit-tul, din id-Direttiva mistennija twassal għal prezzijiet irħas ta’ vetturi effiċjenti fl-użu ta’ l-enerġija u li ma jniġġsux, permezz ta’ ekonomiji fil-kobor, l-użu aktar mifrux ta’ dawn it-teknoloġiji, u t-titjib ġenerali fil-prestazzjoni (mil-lat ekoloġiku) tal-flotta kollha. - Kuntest ġenerali Il-Komunikazzjoni tal-Kummissjoni lill-Parlament Ewropew u lill-Kunsill, tad-9 ta’ Frar 2005, dwar l-analiżi ta’ l-Istrateġija ta’ l-Unjoni Ewropea għal Żvilupp Sostenibbli [KUMM(2005) 37] tirreferi għall-iżvilupp ta’ vetturi li ma jniġġsux u għall-ġestjoni tat-traffiku f’żoni urbani u tinkoraġġixxi x-xiri pubbliku bħala mezz ta’ promozzjoni għall-eko-innovazzjonijiet. Il-proposta tal-Kummissjoni għal politika ta’ l-UE dwar l-enerġija [KUMM(2007) 1: “Politika dwar l-enerġija għall-Ewropa”] proponiet li jittieħed impenn min-naħa ta’ l-UE biex sa l-2020 tikseb tnaqqis ta’ mill-inqas 20% mill-gassijiet b’effett tas-serra kif imqabbel ma’ l-1990. Ġew proposti wkoll miri li jorbtu, għal titjib ta’ 20% fl-effiċjenza ta’ l-użu ta’ l-enerġija, livell ta’ 20% ta’ l-enerġija li tiġġedded u sehem ta’ 10% tal-bijofjuwils fis-suq tal-fjuwils tal-magni, fost l-oħrajn biex tittejjeb is-sigurtà tal-provvista ta’ l-enerġija billi jiġu ddiversifikati t-taħlitiet tal-fjuwil. Il-Grupp ta’ Livell Għoli dwar il-kompetittività, l-enerġija u l-ambjent, fir-rapport tiegħu tas-27 ta’ Frar 2007, irrakkomanda li x-xiri privat u x-xiri pubbliku għandhom iqisu l-ispejjeż tal-vetturi tul ħajjithom kollha b’enfażi fuq l-effiċjenza fl-użu ta’ l-enerġija. L-Istati Membri u l-UE għandhom jiżviluppaw u jippubblikaw gwida għax-xiri pubbliku dwar kif wieħed għandu jmur lil hinn minn sistema ta’ sejħiet għall-offerti bl-irħas prezz ta’ prodotti intermedji aktar sostenibbli b’konsistenza mad-direttivi ta’ xiri pubbliku. Din il-proposta tindirizza x-xewqat tal-Kunsill, tal-Parlament u tal-partijiet interessati għall-promozzjoni ta’ vetturi effiċjenti fl-użu ta’ l-enerġija u li ma jniġġsux, u r-rakkomandazzjonijiet ta’ l-Istati Membri u l-partijiet interessati għal approċċ li jkun teknoloġikament newtrali u tikkontribwixxi għall-prijoritajiet stabbiliti fil-kuntest ta’ l-Istrateġija ta’ Lisbona. - Dispożizzjonijiet eżistenti fil-qasam tal-proposta Il-leġiżlazzjoni ta’ l-UE irregolat l-emissjonijiet tal-vetturi permezz ta' l-hekk imsejħa standards "Euro", fejn maż-żmien, il-valuri tal-limiti dejjem saru aktar stretti. L-aħħar standard li ġie implimentat, minn Jannar 2005, huwa l-istandard Euro 4 għall-karozzi tal-passiġġieri u l-Vetturi Ħfief. L-istandards Euro 5 għall-karozzi tal-passiġġieri u l-Vetturi Ħfief se jidħlu fis-seħħ fl-2009, u dawk Euro 6 fl-2014. Għall-Vetturi Tqal, l-istandards Euro IV ilhom fis-seħħ minn Ottubru 2005 u dawk Euro V se jidħlu fis-seħħ fl-2008, filwaqt li l-Kummissjoni qiegħda tħejji proposta għal standard ġdid Euro VI. L-għażla ta’ l-aħħar standards Euro fix-xiri pubbliku tista’ tgħin biex il-vetturi li ma jniġġsux jiddaħħlu fis-suq fi żmien aktar bikri. Il-miżuri ħallew effett sinifikanti fuq il-livelli ta’ tniġġis mit-trasport. Mill-1995, l-emissjonijiet mid-diversi sustanzi li jniġġsu li huma regolati naqsu b’medja ta’ bejn 20 u 50%. Mistenni aktar tnaqqis, li sas-sena 2020 għandu jwassal għal livelli ta’ 25-50% fuq il-livell tas-sena 2000 (skond il-mudell tal-programm CAFE – Arja Nadifa Għall-Ewropa – 2005). Madankollu, f’ħafna postijiet, il-kwalità ta’ l-arja xorta għadha ma tissodisfax ir-rekwiżiti ġuridiċi stabbiliti mid-Direttivi ta’ l-UE. Il-valuri limitu għall-partikuli separati, li daħlu fis-seħħ f’Jannar 2005, joħolqu xi problemi u mistenni li jiġri l-istess ħaġa fil-futur meta minn Jannar 2010 jitnaqqsu l-valuri tal-limiti għall-ossidu nitruż. Sabiex inaqqsu l-emissjonijiet, aktar bliet qiegħdin jimponu restrizzjonijiet fuq il-moviment ħieles tal-vetturi. L-introduzzjoni aktar veloċi tal-vetturi li ma jniġġsux tista’ tgħin lill-entitajiet pubbliċi biex jissodisfaw l-obbligi li jirriżultaw mid-Direttivi dwar il-Kwalità ta’ l-Arja u tappoġġja l-mobbiltà sostenibbli fiż-żoni urbani. - Konsistenza mal-politiki u l-għanijiet l-oħra ta’ l-Unjoni Il-proposta se tikkumplimenta l-miżuri ta’ l-UE dwar l-istandards għall-emissjoni ta' sustanzi li jniġġsu, dwar it-tnaqqis mill-emissjonijiet ta' CO2 billi jiġu stabbiliti limitazzjonijiet tal-flotot, il-klassifikazzjoni, u miżuri fiskali ġodda, u dwar il-promozzjoni ta’ l-introduzzjoni fis-suq ta’ fjuwils alternattivi, bħall-bijofjuwils, u se tikkontribwixxi biex jintlaħqu l-miri stipulati għat-titjib ġenerali ta’ l-effiċjenza fl-użu ta’ l-enerġija. L-istrateġija l-ġdida tal-Komunità dwar l-emissjonijiet ta’ CO2 mill-karozzi ġiet indikata f’Komunikazzjoni tal-Kummissjoni fi Frar 2007 [KUMM(2007) 19]. Qafas leġiżlattiv għandu jiżgura li l-għan ta’ 120 g CO2/km jintlaħaq permezz ta’ titjib fit-teknoloġija tal-vetturi flimkien ma’ żieda fl-użu tal-bijofjuwils. It-tielet pilastru ta’ l-istrateġija tal-Komunità biex tnaqqas l-emissjonijiet ta’ CO2 mill-karozzi jikkonċerna l-użu ta’ miżuri fiskali għall-promozzjoni ta’ karozzi tal-passiġġieri li jarmu inqas CO2. Skond il-proposta tal-Kummissjoni għal Direttiva [KUMM(2005) 261], ir-reġistrazzjoni u t-taxxi annwali għaċ-ċirkolazzjoni fit-triq għandhom ikunu ta’ l-anqas parzjalment ibbażati fuq l-emissjonijet ta’ CO2. Barra minn hekk, fil-post tal-bejgħ għandu jitqiegħed tagħrif għall-konsumatur dwar l-emissjonijiet ta’ CO2 u l-Kummissjoni qiegħda tikkunsidra r-reviżjoni tad-Direttiva li għandha x'taqsam mat-tagħrif għall-konsumatur dwar l-effiċjenza tal-fjuwil u l-emissjonijiet ta' CO2 sabiex il-klassifikazzjoni tal-vetturi tkun aktar effettiva. Din il-proposta dwar il-promozzjoni ta’ vetturi b’emissjoni ta’ CO2 baxxa permezz tax-xiri pubbliku se tkompli ssaħħaħ il-miżuri l-oħra eżistenti. L-impatt ta’ Teknoloġiji ta’ Karozzi Intelliġenti fuq il-mobbiltà aktar effiċjenti u b’anqas tniġġis [KUMM(2007) 541] jista’ jittejjeb bl-appoġġ tax-xiri pubbliku għall-vetturi effiċjenti fl-użu ta’ l-enerġija. It-titjib tat-teknoloġiji konvenzjonali tal-vetturi u l-iżvilupp ta’ teknoloġiji alternattivi kellhom l-appoġġ tal-fondi Komunitarji mill-Programmi ta’ Qafas għar-riċerka u l-iżvilupp tekniku u mill-Fondi Strutturali, u ngħataw spinta permezz ta’ azzjonijiet tal-politika Komunitarja dwar il-fjuwils u vetturi alternattivi, bħall-bijofjuwils, il-gass naturali, il-gass ta’ żejt mhux raffinat fi stat likwidu (LPG), il-vetturi li jaħdmu b’muturi elettriċi, vetturi ibridi (b’magna li taħdem b’taħlita ta’ fjuwil u enerġija elettrika) u vetturi li jaħdmu b’taħlita ta’ idroġenu u ċelloli tal-fjuwil. Il-promozzjoni, permezz tax-xiri pubbliku għas-servizzi tat-trasport pubbliku, ta’ vetturi effiċjenti fl-użu ta’ l-enerġija u li ma jniġġsux, li hija frott ta’ din l-inizjattiva, se taċċellera l-iżvilupp tas-suq għal dawn it-teknoloġiji u tikkontribwixxi għal anqas ħela ta' enerġija, għall-protezzjoni tal-klima u għat-titjib fil-kwalità ta' l-arja. Dan jista’ jagħti vantaġġi ta’ kompetittività fis-swieq dinjija tas-servizzi tat-trasport pubbliku. 2. KONSULTAZZJONI MAL-PARTIJIET INTERESSATI U VALUTAZZJONI TA’ L-IMPATT - Konsultazzjoni mal-partijiet interessati Metodi ta' konsultazzjoni, setturi ewlenin fil-mira u profil ġenerali tar-rispondenti Il-Kummissjoni għamlet konsultazzjonijiet mal-partijiet interessati u ma’ l-Istati Membri dwar il-miżuri possibbli biex jippromwovu l-iżvilupp ta’ vetturi effiċjenti fl-użu ta’ l-enerġija u li ma jniġġsux u d-dħul tagħhom fis-suq. Il-konsultazzjonijiet saru fil-qafas ta’ studji esperti dwar approċċi differenti għal din l-inizjattiva leġiżlattiva ġew u estiżi għall-proposta riveduta. Dawn il-konsultazzjonijiet kienu akkumpanjati minn grupp ta’ interservizzi intern tal-Kummissjoni. Sar ukoll xi smigħ pubbliku mal-partijiet interessati u ma’ esperti nazzjonali. Inġabar ħafna tagħrif ieħor permezz ta’ kwestjonarji bħala parti mill-istudji esperti u permezz ta’ konsultazzjoni pubblika fuq l-internet bħala parti mit-tħejjija għall- Green Paper dwar it-trasport urban. Saru wkoll xi kuntatti bilaterali mal-partijiet interessati sabiex isir qsim ta' informazzjoni u biex tikber id-diskussjoni dwar l-approċċi possibbli. Il-proposta riveduta dwar il-promozzjoni ta’ vetturi effiċjenti fl-użu ta' l-enerġija u li ma jniġġsux ġiet imressqa u diskussa fil-grupp ta' interservizzi dwar it-tħejjija tal- Green Paper dwar it-Trasport Urban u fi gruppi ta’ interservizzi dwar suġġetti relatati, bħal kuntratti ġenerali ta’ xiri pubbliku li jirrespettaw l-ambjent u politiki ta’ xiri pubbliku u f’konferenzi pubbliċi bil-parteċipazzjoni tal-partijiet interessati. Sommarju tat-tweġibiet u kif dawn ġew ikkunsidrati Il-Grupp ta’ Livell Għoli CARS 21 appoġġa l-inizjattiva tal-Kummissjoni dwar il-promozzjoni ta' vetturi effiċjenti fl-użu ta' l-enerġija u li ma jniġġsux, bil-kundizzjoni li jittieħed approċċ li jkun teknoloġikament newtrali u bbażat fuq il-prestazzjoni. Matul l-istadji kollha tal-konsultazzjoni, intwera appoġġ għall-proposta tal-promozzjoni ta’ vetturi effiċjenti fl-użu ta’ l-enerġija u li ma jniġġsux permezz tax-xiri pubbliku. L-inklużjoni ta’ spejjeż esterni bħala kriterji ta’ l-għoti u l-applikazzjoni bikrija ta’ standards Euro ġodda kisbu appoġġ wiesa’. - Ġbir u użu ta' għarfien espert Oqsma ta’ għarfien xjentifiku/espert involuti L-istudji li saru taw analiżi kwalitattiva u kwantitattiva ta’ l-impatt ta’ din l-inizjattiva permezz ta’ analiżi ta’ l-ispejjeż u l-benefiċċji, u ġabru dejta biex jevalwaw il-qafas ġenerali ta’ din l-inizjattiva. L-istudju ExternE[1], il-programm Arja Nadifa għall-Ewropa (CAFE[2]) tal-Kummissjoni, u l-istudju HEATCO[3] ilkoll taw informazzjoni dwar l-ispejjeż dovuti għall-emissjonijiet ta’ CO2, NOx, idrokarburi mhux tal-metanu ( non-methane hydrocarbons-NMHC ), u ta’ materjal ta’ partikuli separati. Biex il-proċedura ta’ l-għoti tibqa’ sempliċi, l-ispejjeż jitqiesu skond il-valur attwali. Il-metodoloġija użata Żewġ konsulenti indipendenti, COWI u Price WaterhouseCoopers, eżaminaw approċċi differenti għal teħid ta’ azzjoni leġiżlattiva. Approċċ ta’ xejra teknoloġika kien ibbażat fuq għażla ta’ teknoloġiji speċifiċi meqjusa bħala effiċjenti fl-użu ta’ l-enerġija u li ma jniġġsux. Approċċi teknoloġikament newtrali, fix-xiri tal-vetturi, qiesu l-internalizzazzjoni ta’ l-ispejjeż tal-konsum tal-fjuwil u CO2 u l-emissjonijiet ta’ sustanzi li jniġġsu. L-organizzazzjonijiet/esperti ewlenin ikkonsultati European Automobile Manufacturers Association (ACEA); European LPG Association (AEGPL); European Association of automobile component suppliers (CLEPA); the oil companies' European association for environment, health, and safety in refining and distribution (CONCAWE); representative CIVITAS cities (Stockholm, Bremen, Rotterdam); DEUTSCHER STÄDTETAG; European Emulsion Fuel Manufacturer's Association (EEFMA); European Natural Gas Vehicle Association (ENGVA); European Council for Automotive R&D (EUCAR); European Federation for Transport and Environment (T&E); International Union of Public Transport (UITP); u European Industry Association (UNICE). L-esperti nazzjonali ta’ l-Istati Membri ġew ikkonsultati permezz tal-Grupp Espert Konġunt tat-Trasport u l-Ambjent. Sommarju tal-pariri miksuba u użati Il-konklużjonijiet ewlenin kienu li din id-direttiva tista’ tħalli impatt pożittiv fuq l-ambjent u fuq is-suq għall-vetturi effiċjenti fl-użu ta’ l-enerġija u li ma jniġġsux, u li tista’ tappoġġja lill-industrija fl-iżvilupp ta’ teknoloġiji effiċjenti fl-użu ta’ l-enerġija u li ma jniġġsux. L-approċċ teknoloġikament newtrali ġie rrakkomandat biex jagħti lill-industrija l-flessibbiltà neċessarja biex tkun tista’ taġġusta għall-progress tekniku u ekonomiku. L-internalizzazzjoni ta’ l-ispejjeż esterni fil-proċess ta’ deċiżjoni tax-xiri ġiet meqjusa bħala approċċ ekonomiku effettiv, li jżid it-trasparenza tas-suq dwar l-ispejjeż ta' l-operat u dawk għas-soċjetà dovuti għall-vetturi tat-trasport tat-triq u li jista' jkollu l-potenzjal għal applikazzjoni usa' minn maniġers tal-flotot, negozji u klijenti privati. Mezzi użati biex l-għarfien espert isir disponibbli pubblikament Id-dokumenti ta’ diskussjoni ta’ tħejjija u l-minuti ta’ laqgħat u konferenzi tqiegħdu fuq l-internet biex ikunu disponibbli għall-organizzazzjonijiet kollha involuti u għall-pubbliku ġenerali. - Il-valutazzjoni ta’ l-impatt L-għażliet ewlenin ta’ politika huma l-ftehimiet volontarji, it-tixrid tat-tagħrif, u l-azzjonijiet regolatorji. Il-każ fejn ma tittieħed ebda politika jipprovdi punt ta’ referenza li miegħu għandhom jitqabblu x-xenarji l-oħra ta’ politika. - Il- ftehimiet volontarji jimplikaw inċertezza dwar ir-riżultat u diffikultajiet fl-evalwazzjoni ta’ l-evoluzzjoni u l-implimentazzjoni ta’ l-isforzi li jsiru biex jintlaħaq l-għan. Minkejja dan, xorta huma inċentiv ta' progress għall-manifatturi. F’termini ġenerali, l-inizjattivi volontarji jinvolvu biss parti mill-entitajiet pubbliċi u operaturi tat-trasport pubbliku, u dan ifisser li l-effett tagħhom fuq is-suq globali jkun ferm inqas minn dak ta’ obbligazzjonijiet ġenerali. Problema oħra tista’ tkun dik li ħadd mill-manifatturi ta’ l-UE ma jkun jista’ joffri vetturi skond l-inizjattiva tax-xiri. Peress li l-għan tal-politika huwa li tippromwovi s-suq għall-vetturi tat-trasport tat-triq effiċjenti fl-użu ta’ l-enerġija u li ma jniġġsux, ftehim volontarju ġdid ma’ l-industrija tal-manifattura tal-karozzi ma jidherx li jkun soluzzjoni effettiva. Skema volontarja tkun timplika kampanja ta’ tagħrif u persważjoni bil-għan li torjenta d-deċiżjonijiet tax-xiri. - Tixrid ta ’ tagħrif dwar l-użu ta’ kriterji ambjentali fil-proċess tax-xiri tal-vetturi: din l-għażla ta’ politika ma tkunx tinvolvi rekwiżiti diretti. Madankollu, it-tixrid tat-tagħrif u l-għarfien għandu jsir b'mod organizzat u l-UE tkun tista’ tgħaddi t-tagħrif lill-Istati Membri. B’dan l-aċċess għat-tagħrif, se tkun eħfef għall-entitajiet pubbliċi biex jikkunsidraw kriterji ambjentali waqt l-għoti ta’ kuntratti u x-xiri ta’ vetturi. Id-disponibbiltà ta’ tagħrif dwar karatteristiċi tekniċi u spejjeż finanzjarji addizzjonali se tgħin fit-teħid ta’ deċiżjonijiet waqt il-proċess tax-xiri tal-vetturi. Tista’ tgħin biex tingħeleb id-diffikultà ta’ nuqqas ta’ għarfien u żżid ix-xiri, mis-settur pubbliku, ta’ vetturi effiċjenti fl-użu ta' l-enerġija u li ma jniġġsux. - Rekwiżit espliċitu li x-xiri pubbliku ta’ vetturi tat-triq jikkunsidra l-konsum ta’ l-enerġija u l-emissjonijiet ta’ CO2 u ta’ sustanzi li jniġġsu. Ġew analizzati approċċi differenti għal inizjattiva leġiżlattiva għall-promozzjoni ta’ vetturi tat-trasport tat-triq effiċjenti fl-użu ta’ l-enerġija u li ma jniġġsux: approċċi teknoloġikament newtrali bbażati fuq l-integrazzjoni ta’ l-ispejjeż ta’ l-enerġija u tas-sustanzi li jniġġsu fil-proċess ta’ deċiżjoni tax-xiri, jew ibbażati fuq standard attwali ta’ l-emissjonijiet u approċċ ta’ xejra teknoloġika bbażat fuq teknoloġiji speċifiċi. Konklużjoni Il-valutazzjoni ta’ l-impatt uriet li din il-proposta mistennija tħalli impatt pożittiv fuq l-ambjent u fuq il-kompetittività ta’ l-industrija Ewropea. L-akbar vantaġġ ekonomiku jista’ jinkiseb bl-inklużjoni obbligatorja ta’ l-ispejjeż esterni bħala kriterji għall-għoti fid-deċiżjonijiet ta' xiri kollha. Is-sidien tal-vetturi jistgħu jgawdu direttament minn anqas spejjeż ta’ ħela ta’ enerġija mat-tul taż-żmien, li jkunu ferm ogħla miż-żieda possibbli fil-prezz tal-vettura. It-tnaqqis fl-emissjonijiet ta' CO2 u sustanzi li jniġġsu huwa benefiċċju addizzjonali għas-soċjetà. 3. ELEMENTI ġURIDIċI TAL-PROPOSTA - Sommarju ta’ l-azzjoni proposta L-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu għandhom jiġu inklużi bħala kriterji għall-għoti ta’ kuntratti ta’ xiri ta’ vetturi tat-trasport tat-triq minn awtoritajiet pubbliċi u minn operaturi li jipprovdu servizzi b’kuntratt ma’ awtorità pubblika kif ukoll għax-xiri kollu ta’ vetturi tat-trasport tat-triq għall-provvista ta’ servizzi pubbliċi ta’ trasport ta’ passiġġieri b’liċenzja, permess jew awtorizzazzjoni mogħtija minn awtoritajiet pubbliċi. L-ispejjeż tat-tħaddim tal-vetturi tul ħajjithom tfisser li l-valur fi flus tal-konsum ta’ l-enerġija, l-emissjonijiet ta’ CO2 u ssustanzi li jniġġsu marbuta mat-tħaddim tal-vetturi li jkunu se jinxtraw, ikkalkulat skond il-metodoloġija stabbilita f'din id-Direttiva. - Bażi ġuridika L-Artikolu 175(1) tat-Trattat li jistabbilixxi l-Komunità Ewropea - Prinċipju ta' sussidjarjetà Il-prinċipju tas-sussidjarjetà japplika sakemm il-proposta ma taqax taħt il-kompetenza esklussiva tal-Komunità. F’xi postijiet, ġew adottati politiki fuq livell lokali, reġjonali jew nazzjonali, għall-promozzjoni ta’ kuntratti ta’ xiri pubbliku li jirrespettaw l-ambjent, ta’ vetturi effiċjenti fl-użu ta’ l-enerġija u li ma jniġġsux. Madankollu, l-azzjoni fuq dawn il-livelli biss tista’ twassal għall-frammentazzjoni tas-suq intern u għal prezzijiet għoljin u tista’ timpedixxi l-ekonomiji fil-kobor. Barra minn hekk, għal domanda limitata mis-suq, il-manifatturi tal-vetturi x’aktarx li ma jipproduċux linji ġodda b’tibdil speċjali fil-mudell. L-industrija awtomotiva tipproduċi għal suq li huwa integrat sostanzjalment fost il-pajjiżi ta’ l-UE. Għalhekk, l-appoġġ għall-iżvilupp ta’ swieq għal vetturi effiċjenti fl-użu ta’ l-enerġija u li ma jniġġsux għandu jkun armonizzat fuq livell ta’ l-UE biex b’hekk jinħoloq qafas għall-industrija li jkun effettiv ekonomikament. L-applikazzjoni usa’ ta’ kuntratti ta’ xiri pubbliku ekoloġiku bl-użu ta’ kriterji armonizzati fuq livell ta’ l-UE tista’ tipprovdi lis-suq b’ ċertezza sinifikantigħall-futur tal-vetturi effiċjenti fl-użu ta’ l-enerġija u li ma jniġġsux u b’hekk isservi ta’ stimolu qawwi għall-manifatturi tal-vetturi. Dan jista’ jkun ta’ għajnuna konsiderevoli biex il-produzzjoni ta’ dawn il-vetturi tkun aktar ekonomika billi tintlaħaq massa kritika għall-ksib ta’ ekonomiji ta’ skala kbira. Ix-xiri pubbliku ffokat fuq livell Ewropew għandu jkun segwitu loġiku għall-finanzjament Komunitarju ta’ l-iżvilupp ta’ vetturi effiċjenti fl-użu ta’ l-enerġija u li ma jniġġsux, li huwa appoġġjat mill-Programmi ta' Qafas għall-Iżvilupp u r-Riċerka u mill-Fondi Strutturali. Il-finanzjament Komunitarju, pereżempju l-fond strutturali u l-fond ta' koeżjoni, jista’ jintuża għall-promozzjoni ta’ l-iżviluppi teknoloġiċi ta’ vetturi effiċjenti fl-użu ta’ l-enerġija u li ma jniġġsux għat-trasport pubbliku u għall-provvista ta’ infrastruttura għal fjuwils alternattivi. L-entitajiet pubbliċi u l-operaturi privati li jixtru kollettivament vetturi effiċjenti fl-użu ta’ l-enerġija u li ma jniġġsux, bl-istess termini ta’ referenza, jagħtu stimolu sinifikanti lill-manifatturi tal-vetturi u joffru ċ-ċertezza li jkun hemm suq għal dan it-tip ta’ vetturi, kif dikjarat fil-Pjan ta’ Azzjoni dwar l-effiċjenza fl-użu ta’ l-enerġija. Il-viżibbiltà għolja tal-vetturi tat-trasport pubbliku tista’ tistimula lil parteċipanti oħra tas-suq biex jadottaw dan l-approċċ għall-internalizzazzjoni ta’ l-ispejjeż esterni fid-deċiżjoniet tax-xiri. It-total ta’ xiri minn entitajiet pubbliċi jammonta għal 16% tal-PGD ta’ l-UE. Għall-EU, it-total ta’ xiri annwali ta’ vetturi minn awtoritajiet pubbliċi ġie kkalkulat li jammonta għal madwar 110,000 karozza tal-passiġġieri, 110,000 vetturakummerċjali ħafifa, 35,000 trakk u 17,000 karozza tal-linja. L-ishma korrispondenti tas-suq huma ftit inqas minn 1% għall-karozzi, madwar 6% għall-vannijiet u trakkijiet u madwar terz għall-karozzi tal-linja. Impatt sinifikanti fuq is-suq tal-vetturi jista’ jinkiseb biss b’aktar xiri pubbliku permezz ta’ kriterji armonizzati fuq livell ta’ l-UE. L-għan ta' promozzjoni ta' vetturi effiċjenti fl-użu ta' l-enerġija u li ma jniġġsux ma jistax jintlaħaq sew mill-Istati Membri individwalment, iżda jeħtieġ azzjoni fuq livell Komunitarju li twassal għall-massa kritika ta' vetturi meħtieġa biex il-produzzjoni tagħhom mill-industrija Ewropea tkun ekonomikament effiċjenti. L-inklużjoni ta’ l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu fil-kriterji għall-għoti ta’ kuntratti ta’ xiri, anke meta obbligatorja, ma teskludix l-inklużjoni ta’ kriterji oħra li jkunu meqjusa mill-entitajiet pubbliċi bħala neċessarji għall-għoti tal-kuntratt. Għaldaqstant, il-proposta tikkonforma mal-prinċipju tas-sussidjarjetà. - Prinċipju ta' proporzjonalità Din id-Direttiva tintroduċi metodoloġija armonizzata għax-xiri ta’ vetturi effiċjenti fl-użu ta’ l-enerġija u li ma jniġġsux għas-servizzi ta’ trasport pubbliku. Fl-ewwel fażi, l-applikazzjoni mhix obbligatorja, u ssir obbligatorja biss wara perjodu ta’ tranżizzjoni li jippermetti l-introduzzjoni bla xkiel ta’ din l-applikazzjoni. L-applikazzjoni tal-metodoloġija għax-xiri ta’ vetturi effiċjenti fl-użu ta’ l-enerġija u li ma jniġġsux ma teskludix l-inklużjoni ta’ kriterji oħra li jkunu meqjusa mill-entitajiet pubbliċi bħala neċessarji għall-għoti tal-kuntratt. L-Istati Membri jibqgħu responsabbli li jdaħħlu fis-seħħ il-liġijiet, regolamenti u dispożizzjonijiet amministrattivi neċessarji sabiex ikunu konformi ma’ din id-Direttiva. - Għażla ta' strumenti L-istrument propost: direttiva. Mezzi oħra ma jkunux xierqa għar-raġuni(jiet) li ġej(jin). Approċċ obbligatorju dwar l-implimentazzjoni ta’ metodoloġija armonizzata għall-internalizzazzjoni ta’ l-ispejjeż esterni huwa essenzjali biex jiżgura ċ-ċertezza ġuridika għax-xiri ta’ vetturi effiċjenti fl-użu ta’ l-enerġija u li ma jniġġsux u għall-ħolqien ta’ l-inċentiv neċessarju għall-manifatturi biex jiżviluppaw vetturi effiċjenti fl-użu ta’ l-enerġija u li ma jniġġsux bl-istess kundizzjonijiet għal suq usa’. 4. L-IMPLIKAZZJONIJIET GħALL-BAġIT Ir-rappurtar dwar l-applikazzjoni tad-Direttiva u l-organizzazzjoni ta’ laqgħat ta’ Kumitat f’każ ta’ reviżjoni tad-dejta teknika fl-Anness ta’ din il-proposta se jwasslu għal spejjeż limitati. 5. TAGħRIF ULTERJURI - Klawżola ta’ analiżi/reviżjoni/estinzjoni Il-proposta tinkludi klawżola ta’ analiżi bi proċedura ta’ komitoloġija. - Tabella ta’ korrelazzjoni L-Istati Membri huma meħtieġa jikkomunikaw lill-Kummissjoni t-test tad-dispożizzjonijiet nazzjonali li jittrasponu d-Direttiva kif ukoll it-tabella ta’ korrelazzjoni bejn dawk id-dispożizzjonijiet u din id-Direttiva. - Spjegazzjoni dettaljata tal-proposta L-Artikolu 1 jiddefinixxi l-għan tad-Direttiva. L-Artikolu 2 jeħtieġ l-inklużjoni ta’ l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu bħala kriterji għall-għoti ta’ kuntratti ta’ xiri ta’ vetturi tat-trasport tat-triq minn awtoritajiet pubbliċi kompetenti u minn operaturi li jipprovdu servizzi b’kuntratt ma’ awtorità pubblika. L-Istati Membri għandhom jiżguraw ukoll l-applikazzjoni ta’ dawn il-kriterji għax-xiri kollu ta’ vetturi tat-trasport tat-triq għall-provvista ta’ servizzi pubbliċi ta’ trasport ta’ passiġġieri b’liċenzja, permess jew awtorizzazzjoni mogħtija minn awtoritajiet pubbliċi kompetenti. L-Artikolu 3 jiddefinixxi l-metodoloġija għall-kalkolu ta’ l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu xiri ta’ vetturi tat-trasport tat-triq. L-Artikolu 4 jipprevedi l-adattament, minn Kumitat, tad-dejta li tintuża fil-kalkolu ta’ l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu. L-Artikolu 5 jipprevedi għall-assistenza minn Kumitat regolatorju bi skrutinju mill-Parlament Ewropew. L-Artikolu 6 joħloq obbligu lill-Kummissjoni biex tirrapporta dwar l-applikazzjoni ta’ din id-Direttiva, li tevalwa l-effetti tad-Direttiva u li tipproponi azzjonijiet oħra possibli skond ma jkun xieraq. L-Artikoli 7, 8 u 9 huma d-dispożizzjonijiet normali li għandhom x’jaqsmu mad-dħul fis-seħħ u t-traspożizzjoni tad-Direttiva. 2005/0283 (COD) Proposta riveduta għal DIRETTIVA TAL-PARLAMENT EWROPEW U TAL-KUNSILL dwar vetturi għat-trasport tat-triq li huma effiċjenti fl-użu ta’ l-enerġija u li ma jniġġsux (Test b’rilevanza għaż-ŻEE) IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 175(1) tiegħu, Wara li kkunsidraw l-proposta mill-Kummissjoni[4], Wara li kkunsidraw l-opinjoni tal-Kumitat Ekonomiku u Soċjali Ewropew[5], Wara li kkunsidraw l-opinjoni tal-Kumitat tar-Reġjuni[6], Filwaqt li jaġixxu skond il-proċedura stabbilita fl-Artikolu 251 tat-Trattat[7], Billi: (1) Ir-riżorsi naturali u l-użu għaqli u razzjonali tagħhom kif imsemmija fl-Artikolu 174(1) tat-Trattat, jinkludu ż-żejt, li għalkemm huwa l-aktar riżors ta’ enerġija li jintuża fl-Ewropa, huwa wkoll sors ewlieni ta’ emissjonijiet li jniġġsu. (2) Il-Komunikazzjoni tal-Kummissjoni msejħa "Ewropa sostenibbli għal Dinja Aħjar: Strateġija ta’ l-Unjoni Ewropea għall-Iżvilupp Sostenibbli"[8], ippreżentata lill-Kunsill Ewropew ta’ Gothenburg tal-15 u s-16 ta’ Ġunju 2001, tinkludi emissjonijiet ta’ gassijiet b’effett tas-serra u t-tniġġis ikkawżat mit-trasport, fost l-ostakli prinċipali għall-iżvilupp sostenibbli. (3) Id-Deċiżjoni Nru 1600/2002/KE tal-Parlament Ewropew u tal-Kunsill tat-22 ta’ Lulju 2002 li tistipula s-Sitt Programm ta’ Azzjoni ta’ l-Ambjent tal-Komunità[9] tirrikonoxxi il-ħtieġa li jittieħdu miżuri speċifiċi biex jittejbu l-effiċjenza fl-użu ta’ l-enerġija u t-tnaqqis fil-konsum ta' l-enerġija, l-integrazzjoni ta' għanijiet fir-rigward tat-tibdil fil-klima f’politiki tat-trasport u l-enerġija, kif ukoll il-ħtieġa li jittieħdu miżuri speċifiċi fis-settur tat-trasport li jindirizzaw l-użu ta’ l-enerġija u l-emissjonijiet ta’ gassijiet b’effett tas-serra. (4) Il-Komunikazzjoni tal-Kummissjoni “Politika dwar l-enerġija għall-Ewropa”[10] proponiet li jittieħed impenn min-naħa ta’ l-UE biex sa l-2020 tikseb tnaqqis ta’ mill-inqas 20% mill-gassijiet b’effett tas-serra kif imqabbel ma’ l-1990. Ġew proposti wkoll miri li jorbtu, għal titjib ta’ 20% fl-effiċjenza ta’ l-użu ta’ l-enerġija, livell ta’ 20% ta’ l-enerġija li tiġġedded u sehem ta’ 10% tal-bijofjuwils fis-suq tal-fjuwils tal-magni fil-Komunità sa l-2020, fost l-oħrajn biex tittejjeb is-sigurtà tal-provvista ta’ l-enerġija billi jiġu ddiversifikati t-taħlitiet tal-fjuwil. (5) Il-Komunikazzjoni tal-Kummissjoni dwar "Pjan ta' Azzjoni għall-Effiċjenza fl-Enerġija: Inwettqu l-Potenzjal”[11] [ traduzzjoni mhux uffiċjali ] ħabbret li l-Kummissjoni ser tkompli tipprova tiżviluppa, permezz tax-xiri pubbliku u billi trawwem l-għarfien pubbliku, swieq għal vetturi li jniġġsu inqas u li jkunu aktar sikuri, intelliġenti u effiċjenti fl-użu ta’ l-enerġija. (6) L-analiżi ta' nofs it-terminu ta' żmien tal- White Paper tal-Kummissjoni dwar it-Trasport, ta’ l-2001 - “Inżommu l-Ewropa miexja – Mobbiltà sostenibbli għall-kontinent tagħna”[12] ħabbret li l-Komunità se tistimola l-innovazzjoni li ma tagħmilx ħsara lill-ambjent, b’mod partikolari, permezz ta’ normi Euro suċċessivi u permezz tal-promozzjoni ta’ vetturi li ma jniġġsux abbażi tax-xiri pubbliku. (7) Il-Kummissjoni ppreżentat strateġija komprensiva ġdida li permezz tagħha, l-UE tkun tista’ tilħaq l-għan tagħha ta’ 120 g/km għall-emissjonijiet ta’ CO2 mill-karozzi ġodda tal-passiġġieri sa l-2012[13]. Ġie propost qasam leġiżlattiv biex jiżgura t-titjib teknoloġiku tal-vetturi. Miżuri kumplimentari għandhom jippromwovu x-xiri ta’ vetturi effiċjenti fl-użu tal-fjuwil. (8) Il- Green Paper dwar it-Trasport Urban “Lejn kultura ġdida għall-mobbiltà urbana”[14] tinnota l-appoġġ tal-partijiet interessati għall-promozzjoni tad-dħul fis-suq ta’ vetturi effiċjenti fl-użu ta’ l-enerġija u li ma jniġġsux permezz ta’ kuntratti ta’ xiri pubbliku li jirrispettaw l-ambjent. Din il- Green Paper tipproponi li “approċċ possibbli jista' jkun li bħala kriterji ta’ l-għoti jiġu stabbiliti, minbarra l-prezz tal-vettura, l-internalizzazzjoni ta’ l-ispejjeż esterni billi jintużaw l-ispejjeż tal-vetturi tul ħajjithom fuq il-konsum ta' l-enerġija, l-emissjonijiet ta’ CO2, u emissjonijiet ta' sustanzi li jniġġsu marbuta mat-tħaddim tal-vetturi. Barra minn hekk, ix-xiri pubbliku jista’ jagħti preferenza għall-istandards Euro l-ġodda. B’hekk, l-użu aktar bikri ta’ vetturi li ma jniġġsux jista’ jtejjeb il-kwalità ta’ l-arja fiż-żoni urbani.” (9) Ir-rapport tat-12 ta’ Diċembru 2005 tal-Grupp ta’ Livell Għoli CARS 21 appoġġa l-inizjattiva tal-Kummissjoni dwar il-promozzjoni ta' vetturi effiċjenti fl-użu ta' l-enerġija u li ma jniġġsux, bil-kundizzjoni li jittieħed approċċ li jkun teknoloġikament newtrali u bbażat fuq il-prestazzjoni. (10) Il-Grupp ta’ Livell Għoli dwar il-kompetittività, l-enerġija u l-ambjent, fir-rapport tiegħu tas-27 ta’ Frar 2007, irrakkomanda li x-xiri privat u x-xiri pubbliku għandhom iqisu l-ispejjeż tal-vetturi tul ħajjithom kollha b’enfażi fuq l-effiċjenza fl-użu ta’ l-enerġija. L-Istati Membri u l-Komunità għandhom jiżviluppaw u jippubblikaw gwida għax-xiri pubbliku dwar kif immorru ’l hinn minn sistema ta’ sejħiet għall-offerti bl-irħas prezz ta’ prodotti intermedji aktar sostenibbli b’konsistenza mad-direttivi ta’ xiri pubbliku. (11) Fil-bidu, il-prezz tal-vetturi effiċjenti fl-użu ta’ l-enerġija u li ma jniġġsux ikun ogħla minn dak ta’ vetturi konvenzjonali. Il-ħolqien ta’ domanda suffiċjenti għal dan it-tip ta’ vetturi għandu jiżgura li l-ekonomiji fil-kobor jkunu jistgħu jwasslu għal tnaqqis fil-prezz tal-vetturi. (12) Jekk jintużaw kriterji armonizzati fuq livell Komunitarju, ix-xiri ta’ vetturi għas-servizzi ta’ trasport pubbliku jista’ jħalli effett sinifikanti fuq is-suq. (13) L-akbar impatt fuq is-suq, flimkien ma’ l-aħjar rizultat ta’ spejjeż/benefiċċji, jinkiseb permezz ta’ l-inklużjoni obbligatorja ta’ l-ispejjeż tal-vetturi tul ħajjithom fuq il-konsum ta' l-enerġija, l-emissjonijiet ta’ CO2, u emissjonijiet ta' sustanzi li jniġġsu, bħala kriterji ta’ l-għoti fix-xiri ta’ vetturi għal servizzi ta’ trasport pubbliku. (14) L-inklużjoni tal-konsum ta' l-enerġija, l-emissjonijiet ta’ CO2, u emissjonijiet ta' sustanzi li jniġġsu fil-kriterji ta’ l-għoti ma timponix spejjeż totali ogħla, anzi, tantiċipa l-ispejjeż tal-vetturi tul ħajjithom fid-deċiżjoni tax-xiri. Filwaqt li jikkumplimenta l-leġiżlazzjoni dwar l-istandards Euro għall-emissjonijiet, li tistabbilixxi l-limiti massimi ta’ emissjoni, dan l-approċċ jikkwantifika l-emissjoni attwali tas-sustanzi li jniġġsu fi flus u ma jeħtieġ ebda aġġustament addizzjonali ta’ l-istandards. (15) L-istudju ExternE[15], il-programm Arja Nadifa għall-Ewropa (CAFE[16]) tal-Kummissjoni, u l-istudju HEATCO[17] ilkoll taw informazzjoni dwar l-ispejjeż dovuti għall-emissjonijiet ta’ CO2, NOx, idrokarburi mhux tal-metanu ( non-methane hydrocarbons-NMHC ), u ta’ materjal ta’ partikuli separati. Biex il-proċedura ta’ l-għoti tibqa’ sempliċi, l-ispejjeż jitqiesu skond il-valur attwali. (16) L-applikazzjoni ta’ kriterji għax-xiri ta’ vetturi effiċjenti fl-użu ta’ l-enerġija u li ma jniġġsux ma teskludix l-inklużjoni ta’ kriterji oħra rilevanti għall-għoti tal-kuntratt. Lanqas ma timpedixxi l-għażla ta’ vetturi li jiġu modifikati wara biex jagħtu prestazzjoni aħjar mil-lat ambjentali. (17) Din id-Direttiva ma għandhiex iżżomm lill-awtoritajiet u entitajiet kontraenti milli jagħtu preferenza lill-aktar standards Euro għall-emissjonijiet reċenti waqt il-proċess tax-xiri ta' vetturi għas-servizzi tat-trasport pubbliku sa minn qabel ma dawn l-istandards isiru obbligatorji. (18) Għandha tingħata setgħa lill-Kummissjoni biex tkun tista’ tadatta d-dejta teknika għall-kalkolu ta’ l-ispejjeż tat-tħaddim tal-vetturi tat-trasport tat-triq tul ħajjithom stabbiliti minn din id-Direttiva. Minħabba li dawn il-miżuri għandhom ambitu ġenerali u li tfasslu biex jemendaw elementi ta’ din id-Direttiva li ma humiex essenzjali, il-miżuri għandhom jiġu adottati skond il-proċedura regolatorja bi skrutinju prevista fl-Artikolu 5a tad-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat ta’ l-implimentazzjoni konferiti fuq il-Kummissjoni[18]. (19) Minħabba li l-għan ta' promozzjoni ta' vetturi effiċjenti fl-użu ta' l-enerġija u li ma jniġġsux ma jistax jintlaħaq sew mill-Istati Membri individwalment, iżda jeħtieġ azzjoni fuq livell Komunitarju li twassal għall-massa kritika ta' vetturi meħtieġa biex l-iżvilupp tagħhom mill-industrija Ewropea jkun ekonomikament effiċjenti, il-Komunità tista’ tadotta miżuri, b’konformità mal-prinċipju tas-sussidjarjetà kif stabbilit fl-Artikolu 5 tat-Trattat tal-KE. Skond il-prinċipju ta' proporzjonalità kif stabbilit f’dak l-Artikolu, din id-Direttiva ma tmurx lil hinn minn dak li hu meħtieġ sabiex jinkisbu dawn l-għanijiet, ADOTTAW DIN ID-DIRETTIVA: Artikolu 1 Suġġett Din id-Direttiva teħtieġ l-inklużjoni ta’ l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu bħala kriterji għall-għoti ta’ kuntratti ta’ xiri ta’ vetturi tat-trasport tat-triq, minn awtoritajiet kontraenti jew entitajiet kontraenti fit-tifsira tad-Direttivi 2004/17/KE[19] u 2004/18/KE[20] jew bħala kriterji għax-xiri ta’ vetturi bħal dawn minn operaturi b’kuntratt, liċenzja, permess jew awtorizzazzjoni mogħtija minn awtoritajiet pubbliċi, sabiex tippromwovi l-vetturi effiċjenti fl-użu ta' l-enerġija u li ma jniġġsux. Artikolu 2 Xiri ta' vetturi effiċjenti fl-użu ta' l-enerġija u li ma jniġġsux 1. L-Istati Membri għandhom jiżguraw li, sa mhux aktar tard mid-data msemmija fl-Artikolu 7(1), l-awtoritajiet jew entitajiet kontraenti fit-tifsira tad-Direttivi 2004/17/KE u 2004/18/KE jużaw il-metodoloġija definita fl-Artikolu 3, kull darba li huma japplikaw l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu bħala kriterji għall-għoti ta’ kuntratti ta’ xiri ta’ vetturi tat-trasport tat-triq. 2. L-Istati Membri għandhom jiżguraw li, sa mhux aktar tard mill-1 ta’ Jannar 2012, ix-xiri pubbliku kollu ta’ vetturi tat-trasport tat-triq minn awtoritajiet jew entitajiet kontraenti fit-tifsira tad-Direttivi 2004/17/KE u 2004/18/KE ikun jinkludi l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu bħala kriterji għall-għoti ta’ kuntratti, skond il-metodoloġija definita fl-Artikolu 3. 3. L-Istati Membri għandhom jiżguraw li, sa mhux aktar tard mill-1 ta’ Jannar 2012, ix-xiri kollu ta’ vetturi tat-trasport tat-triq għall-provvista ta’ servizzi pubbliċi ta’ trasport ta’ passiġġieri b’liċenzja, permess jew awtorizzazzjoni mogħtija minn awtoritajiet pubbliċi jkun jinkludi l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu ta’ vetturi tat-trasport tat-triq bħala kriterji, skond il-metodoloġija definita fl-Artikolu 3. Artikolu 3 Spejjeż relatati ma’ l-enerġija u l-ambjent bħala kriterji ta’ l-għoti ta’ kuntratti fix-xiri ta’ vetturi 1. Għall-fini ta’ din id-Direttiva, l-ispejjeż tat-tħaddim tal-vetturi tul ħajjithom relatati mal-konsum ta’ enerġija, emissjonijiet ta’ CO2 u emissjonijiet ta’ sustanzi li jniġġsu li għandhom x’jaqsmu mat-tħaddim tal-vetturi li jkunu se jinxtraw għandhom jiġu stmati fi flus u kkalkulati skond il-metodoloġija stabbilita fil-punti (a), (b) u (c). 1. L-ispejjeż tal-konsum ta’ enerġija għat-tħaddim tal-vettura tul ħajjitha għandu jiġi kkalkulat skond din il-metodoloġija: 2. il-konsum ta’ fjuwil għal kull kilometru minn vettura skond il-paragrafu 2 ta’ dan l-Artikolu għandu jiġi msarraf f’konsum ta’ enerġija għal kull kilometru, bl-użu tal-fatturi ta’ konverżjoni tat-Tabella 1 ta’ l-Anness għall-kontenut ta’ enerġija tad-diversi fjuwils; 3. għandu jintuża valur monetarju uniku għal kull unità ta’ enerġija. Dan il-valur uniku għandu jkun anqas mill-prezz mingħajr taxxa għal kull unità ta’ enerġija tal-petrol jew diżil meta użat bħala fjuwil għat-trasport; 4. l-ispejjeż tal-konsum ta’ enerġija għat-tħaddim tal-vettura tul ħajjitha għandu jiġi kkalkulat billi l-għadd ta’ mili li l-vettura tagħmel tul ħajjitha kif deskritt fil-paragrafu 3 jiġi mmultiplikat bil-konsum ta' enerġija għal kull kilometru kif deskritt fl-ewwel inċiż ta' dan il-paragrafu, u bil-prezz ta' kull unità ta' enerġija kif deskritt fit-tieni inċiż ta’ dan il-paragrafu. 5. L-ispejjeż tat-tħaddim ta’ vettura tul ħajjitha relatati ma' l-emissjonijiet ta’ CO2 għandhom jiġu kkalkulati billi l-għadd ta’ mili li l-vettura tagħmel tul ħajjitha kif deskritt fil-paragrafu 3 jiġi mmultiplikat bl-emissjonijiet ta’ CO2 f’kilogrammi għal kull kilometru kif deskritt fil-paragrafu 2, u bil-prezz għal kull kilogramm kif jidher fit-Tabella 2 ta’ l-Anness. 6. L-ispejjeż tat-tħaddim ta’ vettura tul ħajjitha relatati ma' l-emissjonijiet ta’ sustanzi li jniġġsu għandhom jiġu kkalkulati billi jingħaddu flimkien l-ispejjeż relatati ma’ l-emissjonijiet ta’ ossidi tan-nitroġenu, ta’ idrokarburi mhux tal-metanu ( non-methane hydrocarbons - NMHC ) u ta’ materjal ta’ partikuli separati. Għal kull sustanza li tniġġes, l-ispejjeż tat-tħaddim ta’ vettura tul ħajjitha relatati ma' l-emissjonijiet ta’ sustanzi li jniġġsu għandhom jiġu kkalkulati billi l-għadd ta’ mili li l-vettura tagħmel tul ħajjitha kif deskritt fil-paragrafu 3 jiġi mmultiplikat bl-emissjonijiet fi grammi għal kull kilometru kif deskritt fil-paragrafu 2, u bil-prezz rispettiv għal kull gramma kif jidher fit-Tabella 2 ta’ l-Anness. 2. Il-konsum tal-fjuwil, l-emissjonijiet ta’ CO2 u l-emissjonijiet ta’ sustanzi li jniġġsu għal kull kilometru ta’ tħaddim tal-vetturi se jkun ibbażat fuq proċeduri ta’ testijiet standardizzati ta’ l-UE għall-vetturi li għalihom dawn il-proċeduri ta’ testijiet huma definiti f'leġiżlazzjoni ta' l-approvazzjoni tat-tip ta' l-UE. Għall-vetturi li ma humiex koperti minn proċeduri ta’ testijiet standardizzati ta’ l-UE, il-possibbiltà ta’ paragun bejn offerti differenti se tkun żgurata bl-użu ta’ proċeduri ta’ testijiet rikonoxxuti ħafna, jew ta’ riżultati ta’ testijiet ta’ l-awtorità, u jekk dawn ma jkunux disponibbli, bl-użu ta’ tagħrif mogħti mill-manifattur. 3. L-għadd totali ta’ mili li l-vettura tagħmel tul ħajjitha se jkun ibbażat fuq l-ispeċifikazzjonijiet tekniċi li jintużaw għax-xiri. Jekk dawn ma jkunux disponibbli, dan l-għadd totali jittieħed mit-Tabella 3 ta’ l-Anness. Artikolu 4 Addattamenti għall-progress tekniku L-adattamenti għall-progress tekniku tad-dejta għall-kalkolu ta’ l-ispejjeż tat-tħaddim tal-vetturi tul ħajjithom għall-vetturi tat-trasport tat-triq kif stabbiliti fl-Anness, li tfasslu biex jemendaw l-elementi ta’ din id-Direttiva li ma humiex essenzjali, se jiġu adottati skond il-proċedura regolatorja bi skrutinju msemmija fl-Artikolu 5(2). Artikolu 5Kumitat 1. Il-Kummissjoni għandha tkun megħjuna minn Kumitat. 2. Fejn issir referenza għal dan il-paragrafu, għandhom japplikaw l-Artikoli 5a (1) sa (4) u 7 tad-Deċiżjoni 1999/468/KE, wara li jiġu kkunsidrati d-dispożizzjonijiet ta' l-Artikolu 8 tagħha. Artikolu 6 Rappurtaġġ u analiżi 1. Kull sentejn, b’effett mid-data msemmija fl-Artikolu 8, il-Kummissjoni se tħejji rapport dwar l-applikazzjoni ta’ din id-Direttiva u dwar l-azzjonijiet li jittieħdu individwalment minn Stati Membri biex jippromwovu x-xiri ta' vetturi tat-trasport tat-triq effiċjenti fl-użu ta' l-enerġija u li ma jniġġsux. 2. Ir-rapport għandu jevalwa l-effetti tad-Direttiva u l-ħtieġa ta’ aktar azzjoni, u jinkludi proposti skond ma jkun xieraq. Artikolu 7 Traspożizzjoni 1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jiġu konformi ma’ din id-Direttiva sa mhux aktar tard minn tmintax-il xahar wara d-data msemmija fl-Artikolu 8. Għandhom jikkomunikaw minnufih lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva. Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn referenza ta’ dan it-tip fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza. 2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-leġiżlazzjoni nazzjonali li jadottaw fil-qasam kopert minn din id-Direttiva. Artikolu 8 Dħul fis-seħħ Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil- Ġurnal Uffiċjali ta' l-Unjoni Ewropea . Artikolu 9Destinatarji Din id-Direttiva hija indirizzata lill-Istati Membri. Magħmul fi Brussell, Għall-Parlament Ewropew Għall-Kunsill Il-President Il-President ANNESS Dejta għall-kalkolu ta’ l-ispejjeż esterni tal-vetturi tat-trasport tat-triq tul ħajjithom għall-fini ta’ din id-Direttiva Tabella 1: Il-kontenut ta’ enerġija ta’ fjuwils tal-magni Fjuwil | Il-kontenut ta' enerġija | Diżil | 36 MJ/litru | Petrol | 32 MJ/litru | Gass Naturali | 38 MJ/Nm3 | LPG (gass ta’ żejt mhux raffinat fi stat likwidu), | 24 MJ/litru | Etanol | 21 MJ/litru | Bijodiżil | 33 MJ/litru | Emulsjoni ta’ fjuwils | 32 MJ/litru | Idroġenu | 11 MJ/Nm3 | Tabella 2: Spejjeż dovuti għall-emissjonijiet minn trasport tat-triq (prezzijiet tas-sena 2007): CO2 | NOx | NMHC | Materjal ta’ partikuli separati | 2 Euro ċenteżmi/kg | 0.44 Euro ċenteżmi/g | 0.1 Euro ċenteżmi/g | 8.7 Euro ċenteżmi/g | Tabella 3: Għadd ta’ mili li l-vettura tat-trasport tat-triq tagħmel tul ħajjitha Kategorija tal-vettura (il-kategoriji M u N categories kif definiti fid-Direttiva 2007/46/KE) | Għadd ta’ mili li l-vettura tagħmel tul ħajjitha | Karozzi tal-passiġġieri (M1) | 200,000 km | Vetturi kummerċjali ħfief (N1) | 250,000 km | Vetturi kummerċjali tqal (N2, N3) | 1,000,000 km | Karozzi tal-linja (M2, M3) | 800,000 km | [1] P. Bickel, R. Friedrich, ExternE, Methodology 2005 update, European Commission, Luxembourg, 2005. [2] M. Holland, et al., CAFÉ 2005a, AEA Technology, Didcot, 2005. [3] P. Bickel, et al., Stuttgart, 2006. [4] ĠU C , , p. . [5] ĠU C , , p. . [6] ĠU C , , p. . [7] ĠU C , , p. . [8] KUMM(2001) 264. [9] ĠU L 242, 10.9.2002, p.1. [10] KUMM(2007) 1. [11] KUMM(2006) 545. [12] KUMM(2006) 314 [13] KUMM(2007) 19. [14] KUMM(2007) 551. [15] P. Bickel, R. Friedrich, ExternE, Methodology 2005 update, European Commission, Luxembourg, 2005. [16] M. Holland, et al., CAFÉ 2005a, AEA Technology, Didcot, 2005. [17] P. Bickel, et al., Stuttgart, 2006. [18] ĠU L 184, 17.7.1999, p. 23. [19] ĠU L 134, 30.4.2004, p. 1. [20] ĠU L 134, 30.4.2004, p. 114.